
2017. november 1-7 között Dublinba utaztam, ahol egy korábban megkezdett jogtörténeti kutatásom ír vonatkozásait vizsgáltam. A projekt keretében az osztrák-magyar dualizmus, a svéd-norvég perszonálunió és az ír szeparatista mozgalmak kölcsönhatásainak felvázolására törekszem a hosszú XIX. század utolsó évtizedeiben. Ennek keretében az Ír Nemzeti Könyvtárban kutattam a vonatkozó forrásokat, illetve konzultáltam több helyi szakértővel is, főként a Sutherland School of Law munkatársaival. Összesen négy kollégával sikerült egyeztetni az egyhetes kint tartózkodás alatt: Thomas Mohrral, Colum Kennyvel, Conor Mulvaghhal és Coleman A. Dennehyvel. Mindannyian megerősítették, hogy az ír-magyar párhuzam létező és a közbeszédben is gyakran alkalmazott narratíva volt a vizsgált időszakban, számos személyes meglátást, illetve forrásmunkát osztottak meg velem, melyek tovább segítették munkámat. Jórészt ők nyújtottak segítséget abban is, hogy az Ír Nemzeti Könyvtárban azonosíthassam azokat a megfelelő forrásmunkákat, melyekkel dolgoztunk az egy hét folyamán.
Munkám legnagyobb részét az ír újságok adatbázisának áttekintése jelentette. 
A XIX.-XX. század fordulójáról származó tudósítások keresőprogram segítségével történő feldolgozása alapján számtalan hazánkra vonatkozó szemelvényre bukkantam, melyek gyakran nem is csak a szűkebb értelemben vett témámat érintették, hanem átfogó képet nyújtottak arról, milyen volt Magyarország megítélése a korszakban Írországban. Ennél konkrétabban: számos utalást találtam Arthur Griffith munkásságára és Magyarországot, illetve Norvégiát példaként állító elméletére, ami már közvetlenül is bizonyította, hogy a magyar, norvég és ír alkotmányfejlődés közti párhuzamok keresése a kor történelmének újabb vonatkozásaira mutathat rá.
A feldolgozott források második csoportját az Arthur Griffith életéről készült munkák szolgáltatták, melyek részben direkt módon is utaltak Griffith magyar vonatkozású munkáira, másrészt segítettek megérteni azt, miért tarthatta úgy egy XX. század eleji írországi politikus, hogy Magyarország és az 1867-es kiegyezés példájából maga is meríthet.
A források harmadik körét az Írország státuszáról szóló londoni parlamenti viták anyaga jelentette: különösen azokból az évekből, amikor a „home rule” kérdése terítékre került. Különösen az 1886-os év volt számomra releváns, mert ebben az évben William Gladstone több esetben hivatkozott arra, hogy az osztrák-magyar dualizmus, illetve a svéd-norvég unió a megfelelő módosításokkal mintául szolgálhat az angol-ír viszonyrendszerben is.
Összességében a tanulmányút nagyban segítette kutatásomat, az összegyűlt anyag alapján most már egy nagyobb lélegzetvételű tanulmányt is elkészíthetek a témáról, mindez napirenden van. A tudományos haszon mellett nagy élményt jelentett Dublin és Írország megismerése, feltérképezése is.

